**Jennie Augusta Brownscombe** (10. detsember 1850 – 5. august 1936) oli Ameerika kunstnik, disainer ja illustraator. 

Brownscombe õppis kunsti USAs ja Pariisis. Ta üks oli kunstikooli Art Students League of New York asutajaid, õpilasi ja õpetajaid. Ta müüs enam kui 100 maali reprodutseerimisõigused ning tema teoseid on kujutatud paljudes trükistes. Tema teoseid leidub nii avalikes kogudes kui ka muuseumites. 1899. aastal nimetas ajaleht New York World ta "üheks parimaks Ameerika kunstnikuks".

Isiklik elu
-----------

Brownscombe sündis Pennsylvania osariigis Honesdale’is. Tema vanemad olid William Brownscombe, farmer Inglismaalt, ja ameeriklanna Elvira Kennedy Brownscombe. Arvatavasti emigreerus tema isa USAsse 1840. aastatel ja ehitas maja, kus ka tütar sündis ja kasvas. Elvira Brownscombe oli ühe Mayfloweri reisija ja Isaac Stearnsi, kes saabusid kolooniasse 1630. aastal, järeltulija. Kogu elu jooksul osales Jennie Brownscombe mitmes Ameerika ajalugu käsitlevas organisatsioonis, nagu Daughters of the American Revolution ja The Historic and Scenic Preservation Society.

Brownscombe’i ema oli andekas kirjanik ja kunstnik ning innustas tütart luulet ja kunsti õppima. Tüdruk võitis oma teoste eest auhindu juba keskkooli õpilasena.

Pärast isa surma teenis Brownscombe elatist Honesdale’is keskkooli õpetajana ning kodukandi ojadest ja põldudest inspireeritud raamatu- ja ajakirja illustratsioonidega.

Brownscombe õppis kunsti New Yorgis ja 1882. aastal Pariisis. Seejärel naasis ta USAsse, kuid sai silmavigastuse tõttu uuesti maalima hakata alles 1884. aastal ühe New Yorgi stuudios.

Aastatel 1885–1896 veetis Brownscombe talved Roomas, kus tutvus kunstnik George Henry Halliga, kellest sai tema elukaaslane ja mentor. Suviti jagasid nad New Yorgi lähistel mägedes Palenville’is stuudiot, kuni Hall 1913. aastal suri. Hall "mõjutas tugevalt Brownscombe’i stiilitunnetust, värve ja meisterlikkust". Hall jättis oma maja ja vara mägedes Brownscombe’ile.

Brownscombe annetas hulga kunstiteoseid Brooklyni kunstimuuseumile, sealhulgas ka näiteks Halli maalitud autoportree.

Ta suri 5. augustil 1936 Bayside’is New Yorgis ning ta maeti Honesdale’is vanemate kõrvale. Ta ei abiellunud kunagi ega saanud ühtegi last.

Karjäär
-------

Brownscombe maalis vesi- ja õlivärvidega, illustreeris, disainis ja töötas ka reklaamikunstnikuna. Ta maalis portreesid ja olustikumaale. Tema maale, mis kujutasid nii emotsionaalseid kui ka ajaloolisi stseene, eksponeeriti New Yorgis, Philadelphias, Chicagos ja Londonis.

### Olustikumaalid

Jennie Augusta Brownscombe, "The Homecoming", 1885
Esimene maal, mille Brownscombe müüs, oli 1876. aastal loodud "Grandmother’s Treasures". Samal aastal eksponeeriti maali National Academy of Design’i näitusel. Kui Brownscombe viljeles peamiselt olustikumaali, maalis ta ka portreesid ja eksperimenteeris impressionismiga. Seda võib näha näiteks 1885. aasta maali "Apple Orchards in May" puhul, kus ta kasutas rohelisi ja punaseid täpikujulisi pintslitõmbeid, et anda edasi õunapuude kevadise õitsemise nõtkust ja ilu.

### "Uus naine"

19. sajandil muutus haridus kättesaadavamaks, mistõttu liitus üha enam naisi kutseliste ettevõtetega ning hakkasid asutama oma kunstiseltse. Naised hakkasid üksteise töid edendama, et murda stereotüüpi justkui oleksid naised halvemad kunstnikud kui mehed. See liikumine sai osaks ingliskeelsetes maades levima hakanud haritud, moodsa ja vaba uue naise (*New Woman*) kuvandist. 19. sajandi lõpus ja 20. sajandi alguses moodustasid naised 11 000 ajakirja tellijatest 88%. Väljaanded hakkasid üha enam palkama naissoost kunstnikke, et näidata maailma läbi naiste perspektiivi. Ajastul olid edukad ka teised naisillustraatorid, nagu Jessie Wilcox Smith, Rose O'Neill, Elizabetha Shippen Green ja Violet Oakley.

19. sajandil kasutati tema maale õnnitluskaartidel, kalendrites ja muudes trükistes. Kunstniku maalide reproduktsioonid said nii populaarseks, et trükkijad palusid Brownscombe’ilt maale juurde. 

### Kolonialistlikud maalid

Jennie Augusta Brownscombe, "Thanksgiving at Plymouth", 1925
Brownscombe võttis kunstnikuna osa liikumisest, mis ülistas kolonialismiajastut, ajalugu ning selle kangelasi nagu George Washington. Samast liikumisest võtsid osa mitmed teisedki kunstnikud ning nende töid inspireerisid varasem kunst ja George Washingtoni biograafiad. Nende töid avaldati raamatutes, ajakirjades, kalendrites ja ka kaubanduslikel eesmärkidel, kasutades ära litograafia arengut. Mitmed nende loodud teosed müüdi erakogudesse. Brownscombe tegi 20 või enam maali George Washingtonist. Lisaks maalis ta 1890. aastatel koloniaalajastu stseene.

### Portreed

1920. aastatel maalis Brownscombe mitmeid portreesid, sealhulgas USA kohtunikest, ja lõi illustratsioone ajakirjale Harpers Weekly. Lisaks illustreeris ta Pauline Bouvé’ raamatu "Tales of the Mayflower Children", mis ilmus 1927. aastal ja käsitles Mayfloweri laevaga Inglismaalt Ameerikasse läinud inimeste lugusid.

### Hilisem elu

Pärast insuldi üleelamist sai Brownscombe 1932. aastal Honesdale’i Lincolni kooli jaoks valmis õlimaali "Children Playing in the Orchard". Brownscombe jätkas maalimist 1934. aastani.

Viited
------

1. ↑  "Jennie Augusta Brownscombe". *National Museum of Women in the Arts* (Ameerika inglise). Vaadatud 17. jaanuaril 2024.
2. 1 2 3 4 5  "Gov. Rendell, Pennsylvania Commission Commission For Women Launch Northeast Mountains Region 'legendary Ladies' Guide". *Highbeam Research*. 24. aprill 2008. Originaali arhiivikoopia seisuga juuni 2014. Vaadatud 17. jaanuaril 2024.
3. 1 2 3 4 5  "Jennie Brownscombe's Homestead - Historic Places - Wayne County Historical Society & Museum". *web.archive.org*. 23. veebruar 2014. Originaali arhiivikoopia seisuga 23. veebruar 2014. Vaadatud 17. jaanuaril 2024.
4. 1 2 3 4 5 6  "Jennie Augusta Brownscombe | Artist Profile". *NMWA* (Ameerika inglise). Vaadatud 17. jaanuaril 2024.
5. 1 2  "Jennie Augusta Brownscombe". *Clara: Database of Women Artists*. Originaali arhiivikoopia seisuga 22. veebruar 2014. Vaadatud 17. jaanuaril 2024.
6. 1 2 3 4 5  Ahrens, Kent (1980). "Jennie Brownscombe: American History Painter". *Woman's Art Journal*. **1** (2): 25–29. DOI:10.2307/1358080. ISSN 0270-7993.
7. 1 2  Onofrio, Jan (1999). *Pennsylvania Biographical Dictionary* (inglise) (kolmas trükk). Somerset Publishers, Inc. Lk 159–160.
8. 1 2 3 4 5 6 7 8  Kort, Carol; Sonneborn, Liz (14. mai 2014). *A to Z of American Women in the Visual Arts* (inglise). Infobase Publishing. Lk 25–29. ISBN 9781438107912.
9. ↑  James, Edward T. toim (2004). *Notable American women, 1607 - 1950: a biographical dictionary. Vol. 2: G - O*. Kd 2 (Repr. trükk). Cambridge, Mass.: Belknap Press of Harvard Univ. Press. ISBN 978-0-674-62734-5.
10. ↑  "Brooklyn Museum". *The Brooklyn Museum Quarterly*: 159. 1922.
11. 1 2  Prieto, Laura R. (2001). *At home in the studio: the professionalization of women artists in America*. Cambridge, Mass.: Harvard University Press. Lk 145–146. ISBN 978-0-674-00486-3.
12. ↑  Mitnick, Barbara J.; Ayres, William S.; Museums at Stony Brook; Brandywine River Museum; Scottish Rite Masonic Museum of Our National Heritage, toim-d (1999). *George Washington: American symbol* (inglise) (1. ed trükk). New York: Hudson Hills Press. Lk 109–110. ISBN 978-1-55595-148-1.
13. ↑  Bouvé, Pauline Carrington (1. jaanuar 1927). *Tales of the Mayflower Children* (inglise). Marshall Jones Company. ASIN B000JL3URU.